Tisztelt Ügyfélszolgálat!

2018. ápr. 17-én a Kun utcai Tűzoltó Parancsnokság előtt rablótámadás ért.

A rabló, aki egy nő volt, hátulról teljes erővel váratlanul nekem szaladt.

Feltételezhetően azzal a szándékkal, hogy elessek, tehetetlenné váljak, így nagyobb eséllyel szerezhet egérutat. Jól számított, a  kezemből kirepülő táskámmal, amelyben értékeim voltak nekilódult, nagy iramban elfutott a II. János Pál pápa tér irányába.

A sokk hatására megszólalni sem tudtam, de a mellettem elhaladó hölgy, a puffanást meghallva visszafordult, és azonnal segítségért kiáltott. A tűzoltóság nyitott kapujában is hallották a segélykérést, két fiatalember azonnal a tolvaj nyomába eredt. Mellettük a különben jelentős előnyre szert tevő rablónak esélye sem volt.

Végül ők hozták vissza a rablót, és a táskámat. Benne irataim, bankkártyáim, készpénzem, és három darab dioptriás szemüvegem, az egyik közülük napszemüveg.

Ők hívták a rendőrséget is.

Bár megsérültem, mindkét térdemet, a jobb alkaromat és könyökömet megütöttem, a mai napig viselem az esés nyomát, mégis szerencsésnek érzem magam.

Köszönhetően a tűzoltó fiatalemberek sprintelésének, és annak, hogy nem a fejem verte be, illetve eséskor nem az útpadkához verődtem.

Személyesen kerestem fel a Kun utcai tűzoltóságot, ahol azt a felvilágosítást kaptam, hogy a fiatalemberek a XIII. kerületben, önöknél teljesítenek szolgálatot.

Felhívták a figyelmem, hogy ajándékot nem fogadhatnak el, így ezúton szeretném megköszönni a fiatalemberek segítségét, akiknek nevét sem tudom, de reménykedem, hogy a köszönetem híre eljut hozzájuk. Szeretettel és hálás szívvel gondolok rájuk, kérem, tolmácsolják köszönetem.

Tisztelettel Cs. Jánváriné Laskai Éva